[pic] | EVROPSKA KOMISIJA |

Bruselj, 1.9.2010

COM(2010) 444 konč.

2010/0239 (NLE)

Predlog

SKLEP SVETA

o nevključitvi 1,3-dikloropropena v Prilogo I k Direktivi Sveta 91/414/EGS

(Besedilo velja za EGP)

OBRAZLOŽITVENI MEMORANDUM

Priloženi osnutek predloga Sklepa Sveta obravnava nevključitev 1,3-dikloropropena kot aktivne snovi na pozitiven seznam (Priloga I) v Direktivi Sveta 91/414/EGS. Predlog za nevključitev temelji na številnih pomislekih, opredeljenih med drugo oceno te aktivne snovi, ki ni odobrena od septembra 2007.

Direktiva 91/414/EGS o dajanju fitofarmacevtskih sredstev v promet določa usklajen okvir za izdajo dovoljenj in dajanje v promet fitofarmacevtskih sredstev. Člen 8(2) te direktive določa, da se program izvaja v obdobju 12 let za postopno oceno aktivnih snovi v pesticidih, ki so v prometu, zaradi možne vključitve v Prilogo I k navedeni direktivi. V uredbah (ES) št. 451/2000 in (ES) št. 1490/2002 so določena podrobna pravila za izvajanje druge in tretje faze navedenega delovnega programa.

1,3-dikloropropen je ena od aktivnih snovi iz druge faze tega delovnega programa. Z Odločbo Komisije 2007/619/ES ni bil vključen v Prilogo I k Direktivi 91/414/ES, zlasti zaradi sproščanja v okolje večjih količin znanih in neznanih polikloriranih nečistoč, za katere ni dostopnih podatkov o obstojnosti, toksikološkem obnašanju, sprejemu iz pridelka, kopičenju, presnovi in mejni vrednosti, ter zaradi nezmožnosti ocene tveganja za potrošnike in morebitno onesnaženja podtalnice, za ptice, sesalce, vodne organizme in druge neciljne organizme.

Prijavitelj aktivne snovi je junija 2008 v skladu s pospešenim postopkom iz Uredbe (ES) št. 33/2008 predložil novo dokumentacijo. To dokumentacijo sta pregledali država članica poročevalka (Španija) in Evropska agencija za varnost hrane (EFSA), ki je 30. septembra 2009 predložila svoje ugotovitve o oceni tveganja za 1,3-dikloropropen.

Vendar dodatni podatki in informacije, ki jih je predložil prijavitelj, ne omogočajo odprave vseh posebnih pomislekov, ki so bili razlog za prvo nevključitev. Zato je Komisija 9. julija 2010 Stalnemu odboru za prehranjevalno verigo in zdravje živali predložila osnutek Sklepa Komisije o nevključitvi 1,3-dikloropropena v Prilogo I k Direktivi Sveta 91/414/ES.

Odbor ni sprejel mnenja, rezultati glasovanja pa so bili naslednji:

- 14 držav članic je glasovalo za (150 glasov),

- 11 držav članic je glasovalo proti (154 glasov),

- 2 državi članici sta se vzdržali (41 glasov).

Zato mora Komisija v skladu s členom 19 Direktive 91/414/ES in členom 5 Sklepa Sveta 1999/468/ES Svetu predložiti predlog o sprejetih ukrepih, Svet pa mora sprejeti odločitev v treh mesecih s kvalificirano večino.

Za osnutek sklepa se ne uporablja pravica Evropskega parlamenta do podrobnega pregleda (člen 8 Sklepa Sveta 1999/468/ES).

2010/0239 (NLE)

Predlog

SKLEP SVETA

o nevključitvi 1,3-dikloropropena v Prilogo I k Direktivi Sveta 91/414/EGS

(Besedilo velja za EGP)

SVET EVROPSKE UNIJE JE –

ob upoštevanju Pogodbe o delovanju Evropske unije,

ob upoštevanju Direktive Sveta 91/414/EGS z dne 15. julija 1991 o dajanju fitofarmacevtskih sredstev v promet[1] in zlasti četrtega pododstavka člena 8(2) Direktive,

ob upoštevanju naslednjega:

1. Z Odločbo Komisije 2007/619/ES[2] je bilo odločeno, da se aktivna snov 1,3-dikloropropen ne vključi v Prilogo I k Direktivi 91/414/ES. Navedena odločba je bila sprejeta v okviru druge faze delovnega programa, določenega v uredbah Komisije (ES) št. 451/2000[3] in (ES) št. 703/2001[4], ki določata podrobna pravila za izvajanje druge faze delovnega programa iz člena 8(2) Direktive 91/414/EGS in seznam aktivnih snovi, ki jih je treba oceniti zaradi njihove možne vključitve v Prilogo I k Direktivi 91/414/EGS.

2. Prvotni prijavitelj je vložil nov zahtevek v skladu s členom 6(2) Direktive 91/414/EGS in Uredbe Komisije (ES) št. 33/2008 z dne 17. januarja 2008 o podrobnih pravilih za izvajanje Direktive Sveta 91/414/EGS glede rednega in pospešenega postopka za oceno aktivnih snovi, ki so bile del delovnega programa iz člena 8(2) navedene direktive, vendar niso bile vključene v Prilogo I[5]. Zahteval je uporabo pospešenega postopka v skladu s poglavjem III Uredbe (ES) št. 33/2008 in predložil posodobljeno dokumentacijo. Zahtevek je bil predložen Španiji, ki je bila z Uredbo (ES) št. 451/2000 določena kot država članica poročevalka.

3. Navedeni zahtevek izpolnjuje vsebinske in postopkovne zahteve iz člena 15 Uredbe (ES) št. 33/2008 in je bil predložen v roku iz drugega stavka člena 13 navedene uredbe.

4. Španija je ocenila nove informacije in podatke, ki jih je predložil prijavitelj, in 15. aprila 2009 predložila dodatno poročilo.

5. Dodatno poročilo so pregledali strokovnjaki držav članic in Evropske agencije za varnost hrane (v nadaljnjem besedilu: EFSA) ter ga 30. septembra 2009 predstavili Komisiji v obliki znanstvenega poročila EFSA o 1,3-dikloropropenu[6]. To poročilo so države članice in Komisija pregledale v okviru Stalnega odbora za prehranjevalno verigo in zdravje živali ter končno različico pripravile 9. julija 2010 v obliki poročila Komisije o pregledu glede 1,3-dikloropropena.

6. Država članica poročevalka in EFSA sta bili v novi oceni oz. sklepu osredotočeni na pomisleke, zaradi katerih aktivna snov ni bila vključena, kot so sproščanje v okolje večjih količin znanih in neznanih polikloriranih nečistoč, za katere ni dostopnih podatkov o obstojnosti, toksikološkem obnašanju, sprejemu iz pridelka, kopičenju, presnovi in mejni vrednosti, ter nezmožnost ocene tveganja za potrošnike in morebitno onesnaženja podtalnice, za ptice, sesalce, vodne organizme in druge neciljne organizme.

7. Prijavitelj je v posodobljeni dokumentaciji predložil nove podatke in informacije v zvezi s pomisleki, zaradi katerih aktivna snov ni bila vključena, zlasti glede identitete številnih nečistoč, pričakovani ravni ostankov v pridelkih, tveganja za onesnaženje podtalnice in tveganja za ptice, sesalce, vodne organizme in neciljne organizme. Opravljena je bila nova ocena, ki je bila vključena v dodatno poročilo in znanstveno poročilo EFSA o 1,3-dikloropropenu.

8. Vendar dodatni podatki in informacije, ki jih je predložil prijavitelj, ne omogočajo odprave vseh posebnih pomislekov, ki so bili razlog za nevključitev.

9. Zlasti obstaja pomislek glede izpostavljenosti potrošnikov enajstim neopredeljenim proizvajalnim nečistočam. Poleg tega morebitno onesnaženje podtalnice z 1,3-dikloropropenom, njegovim pomembnim toksičnim razgradnim produktom ( EZ )-3-kloroakrilno kislino in enajstimi neopredeljenimi proizvodnimi nečistočami niso bili ustrezno obravnavani, zato obstaja možnost prenosa desetih proizvajalnih nečistoč po zraku na dolge razdalje. Poleg tega ni bilo prikazano, da je tveganje za neciljne organizme sprejemljivo.

10. Komisija je prijavitelja pozvala, naj predloži pripombe o rezultatih strokovnega pregleda in sporoči, ali bo še naprej vztrajal pri vključitvi navedene snovi na seznam. Poleg tega je Komisija prijavitelja v skladu s členom 21(1) Uredbe (ES) št. 33/2008 pozvala, naj predloži pripombe na osnutek poročila o pregledu. Prijavitelj je predložil pripombe, ki so bile natančno pregledane.

11. Toda kljub argumentom, ki jih je prijavitelj predložil, se navedenih pomislekov ni dalo odpraviti, po ocenah na podlagi predloženih informacij, preučenih na srečanjih strokovnjakov EFSA, pa ne kaže pričakovati, da bi lahko fitofarmacevtska sredstva, ki vsebujejo 1,3-dikloropropen, pod predvidenimi pogoji uporabe na splošno izpolnjevala zahteve iz člena 5(1)(a) in (b) Direktive 91/414/EGS.

12. 1,3-dikloropropen se zato ne sme vključiti v Prilogo I k Direktivi 91/414/EGS.

13. Odločbo 2007/619/ES je treba razveljaviti.

14. Ta sklep ne vpliva na ponovno predložitev zahtevka za 1,3-dikloropropen v skladu s členom 6(2) Direktive 91/414/EGS in poglavjem II Uredbe (ES) št. 33/2008.

15. Stalni odbor za prehranjevalno verigo in zdravje živali ni izdal mnenja v roku, ki ga je določil njegov predsednik –

SPREJEL NASLEDNJI SKLEP:

Člen 1

1,3-dikloropropen se ne vključi kot aktivna snov v Prilogo I k Direktivi 91/414/EGS.

Člen 2

Odločba 2007/619/ES se razveljavi.

Člen 3

Ta sklep je naslovljen na države članice.

V Bruslju,

Za Svet

Predsednik

[1] UL L 230, 19.8.1991, str. 1.

[2] UL L 249, 25.9.2007, str. 11.

[3] UL L 55, 29.2.2000, str. 25.

[4] UL L 98, 7.4.2001, str. 6.

[5] UL L 15, 18.1.2008, str. 5.

[6] Evropska agencija za varnost hrane; Sklep o strokovnem pregledu ocene nevarnosti pesticidov z aktivno snovjo ( EZ )-1,3-dikloropropenom na zahtevo Evropske komisije. EFSA Journal 2009; 7(10):1341. [102 pp.]. doi:10.2903/j.efsa.2009.1341. Na voljo na spletu: www.efsa.europa.eu.